ODGOVORI NA PITANJA ZA AFIRMACIJSKU EKIPU

Rukija Husović i Una Alić

Luka Kramar

1. Kao neke od država koje iznimno visoko rangiraju na ljestvici zastupljenosti žena u politici navodite Švedsku i Finsku i dodajete da te države takav stupanj ravnopravnosti ostvaruju i bez zakonskih kvota, međutim na koji su to točno način  te države postigle takav stupanj ravnopravnosti? (pri tome ne zaboravite da su upravo to neke od prvih država koje su provodile pozitivnu diskriminaciju žena, da li takve rezultate danas duguju pozitivnoj diskriminaciji)

Odgovor:

Primjer Švedske i Finske je naveden u kontekstu isticanja prednosti dobrovoljnih (partijskih) kvota u odnosu na zakonske kvote. Dobrovoljne (partijske) kvote političke stranke određuju autonomno i nemaju zakonsku obavezu da ih formiraju u krugovima političkih stranki. S druge strane, nametanje zakonskih kvota (određivanje zastupljenosti polova prema zakonu) se u primjeru naše zemlje tretira kao kazna političkim strankama jer su obavezne da sprovedu isti, što rezultira samo formalnom zastupljenošću i političkom ravnopravnošću u odnosu na stvarnu, a to pokazuju i rezultati izbora, prema kojima se zastupljenost žena prema stečenim mandatima u tijelima državne vlasti kreće oko 20%. Dakle, političke stranke u primjeru naše države samo ispunjavaju formalnu obavezu određenu zakonom, a nijedna politička stranka nije u svojim internim propisima odredila partijsku (dobrovoljnu) kvotu.

Pozitivnu diskriminaciju u Švedskoj i Finskoj je iznjedrio veliki politički aktivizam žena i mijenjanje društvenih prilika. Ove zemlje su navedene u našem istraživačkom radu kao pokazatelji da ZAKONSKE kvote nisu garancije veće političke političke participacije žena, nego da se ista može ostvariti i određivanjem dobrovoljnih kvota, bez nametanje zakonskih obaveza, jer kada napravimo poveznicu spomenutih zemalja sa našom zemljom tada uočavamo da zakonske kvote nisu dale pozitivan rezulat po pitanju uvećane političke participacije žena u BiH, a Švedska i Finska to postižu bez zakonske obaveze. Partijske kvote su posebno djelotvorne u Švedskoj gdje su se žene angažovale unutar i van političkih partija počev od dvadesetih godina prošlog vijeka kako bi obezbijedile izbor kandidatkinja. Vremenom se postepeno povećavao udio koji svaka partija smatra neophodnim za adekvatnu zastupljenost žena, i to počev od jedne žene na listi pa do jednakog broja žena i muškaraca kakav je slučaj danas. Nakon dobijanja prava glasa 1921. godine žene u Švedskoj su se angažovale u seriji kampanja kako bi ubjedile partije da biraju kandidatkinje, pri čemu su tridesetih i četrdesetih godina prošlog vijeka prošle kroz niz teških borbi zbog imenovanja i stavljanja žena na liste. Članice partija su lobirale kod svojih partija da uključe žene na partijske liste radi izbora na funkcije, dok su grupe iz građanskog društva nastojale da podignu svijest elite i javnosti o statusu žena u politici (formiranje mreže *supporting stockings, udruženje Fredericke Bremer, itd*). Švedska i Finska su upravo primjeri kako uporni politički aktivizam žena može donijeti pozitivne rezultate u politici u pogledu veće zastupljenosti žena, bez zakonski obavezne pozitivne diskriminacije i kako dobrovoljne kvote mogu biti efikasnije od zakonskih.

Edna Basara

1. Na početku ste naveli da BiH koja kao nerazvijena zemlja teži ulasku u EU kako bi to ostvarila nužno je da ispoštuje uvjete EU,između ostalog odredbe o ravnopravnosti spolova.U argumentaciji dalje navodite primjer Hrvatske sa podacima zadnjih parlamentarih izbora održanih 2016.godine i kako oni također ne poštuju odredbe.Međutim,Hrvatska je u tom periodu već članica EU.Možete li mi dovesti u poveznicu ulazak BiH u EU s pomenutom diskriminacijom i zakonima koji su na papiru jedno,a u praksi nešto potpuno drugačije?

Da bi se Bosna i Hercegovina mogla priključiti EU, neophodno je ispunjenje tzv.kopenhaških kriterija. Među tim kriterijima izdvajaju se politički i pravni kriteriji koje možemo povezati sa implementacijom Zakona o ravnopravnosti. Kopenhaški kriteriji obavezuju državu da ima politički stabilne institucije koje garantiraju demokratiju, vladavinu zakona, poštivanje ljudskih prava, te prava i zaštitu manjina itd. Pojednostavljeno rečeno, država mora osigurati zaštitu i poštivanje demokratskih vrijednosti, a kao jednu od njih navodimo ravnopravnost polova. Te demokratske vrijednosi se nastoje osigurati donošenjem odgovarajućih zakona u nacionalni pravni sistem koji bi trebali da se efikasno provode. Bosna i Hercegovina u budućnosti ima za cilj članstvo u Evropskoj uniji, a princip ravnopravnosti spolova i jednakog tretmana i jednakih mogućnosti za žene i muškarce je jedan od osnovnih pravnih principa Evropske unije, sadržan u osnivačkom ugovoru EU – Amsterdamskom ugovoru/sporazumu, kao i u mnogim direktivama. Bosna i Hercegovina je ravnopravnost polova kao demokratsku vrijednost formalno obezbjedila Zakonom o ravnopravnosti polova, koji je nastao na osnovu međunarodnih dokumenata.

Usvajanjem evropskih dokumenata (pravne stečevine) u nacionalno zakonodavstvo ispunjava se pravni kriterij donekle, međutim izostaje dosljedna primjena zakona, jer isti kriterij obavezuje efikasno sprovođenje zakona. Problem neefikasnoti provođenja zakona je taj što pored formalne ravnopravnosti zagarantovane Zakonom o ravnopravnosti polova koji se oslanja na međunarodne dokumente nedostaje stvarna ravnopravnost polova u još uvijek izuzetno patrijarhalnom bosansko-hercegovačkom društvu. Zakonska regulativa EU zabranjuje diskriminaciju. Također da bi se ispunio evropski kriterij, važno je “srediti” nacionalno zakonodavstvo. Upravo bi ukidanje zakonske kvote od 40% koja se na primjeru Bosne i Hercegovine pokazala neefikasno, omogućila veća djelotvornost Zakona o ravnopravnosti i njegovu uspješnu sprovedbu u stvarnosti. Neefikasnost u primjeni zakonske odredbe uočavamo u rezultatima lokalnih izbora održanih 2016.godine i općih 2018. o čemu smo pisali u istraživačkom radu.

1. Zašto smatrate diskriminirajuće činjenicu da od osam vodećih stranaka u BiH žena nije presjednica nijedne stranke?Može li da postoji neki drugi razlog u vidu toga da žene ne žele tako odgovorne pozicije ili da se ne smatraju dovoljno sposbnim da iste obavljaju?

Smatram da je vaše pitanje diskriminatorne naravi. Po kojem kriteriju su žene psihofizički inferirone u odnosu na muškarce i mislite li da žene nisu jednako sposobne da obavljaju jednake funkcije kao muškarci? Sami kriterij da muškarac treba biti isključivo na čelu političke partije je u osnovi diskriminatorne prirode. Žene čine preko 50% stanovništva u Bosni i Hercegovini, pa bi bilo prirodno da ih ima više na rukovodećim funkcijama.

Unapređenje žena na vodeće političke funkcije bitno utiče na poboljšanje odnosa prema njima u svijetu politike. U ovom istraživačkom radu smo naveli izjave nekih od političarki koje su također članice vodećih političkih partija u Bosni i Hercegovini i one zajedno dijele mišljenje da političke stranke trebaju imati ključnu ulogu u unapređenju žena u njihovom političkom djelovanju ,smatrajući da bi dovođenje koleginica političarki na čelo partije bio jedan od vrlo važnih koraka u poboljašu političkih pozicija žena. Političke stranke bi trebale u svojim programima regulisati pitanje zastupljenosti žena na vodećim političkim funkcijama. U ovome radu smo istakli problem rodne ravnopravnosti u političkim programima stranaka i došli do zaključka da se žene posmatraju uglavnom kroz njihovu reproduktivnu ulogu. Također, pored reformi u pogledu povećanja broja žena na rukovodećim funkcijama, neophodne su i reforme u programima političkih patija. U Srbiji stranke SNS, SRS, DJB, DS S i Dveri se ne bave aspektom rodne ravnopravnosti u svojim programima, i ženu kroz svoj program posmatraju u reproduktivnoj ulozi. Problem nalazimo u tome što je upravo SNS vodeća stranka koja se ne bavi ovako važnim demokratskim pitanjem i nema ženu kao lidera stranke. U SBB-ovom strateškom dokumentu, koncept rodne ravnopravnosti se uopće ne koristi, a ravnopravnost spolova je spomenuta samo kao integralni dio naziva državne Agencije za ravnopravnost spolova. U Manifestu DF – Željko Komšić, ni na jednoj od 10 stranica nije upotrebljena imenica žena (kao niti njene izvedenice), niti termini rodna ravnopravnost i/ili ravnopravnost (jednakopravnost) spolova. SDP-ov, SNSD-ov SDA-ov dokument također ne sadrži segment koji se odnosi na rodnu ravnopravnost, pa je ishod takav da se žena ne nalazi na čelu političkih partija u BiH. Kao izuzetak se navodi hrvatski SDP- koji zastupa pozitivnu diskriminaciju i dovođenje žena na vodeće političke funkcije, međutim stvarnost je takva da se u SDP-u ne nalazi ni jedna žena na vodećim funkcijama. Upravo ovakve političke situacije pokazuju kritični politički odnos muškaraca prema ženama koji im stvara prepreku da napreduju u političkoj sferi i da postanu politički lideri. Diskriminatorni stavovi da su žene nedovoljno zainteresirane za politiku i da ne žele tako odgovorne funkcije uglavnom dolaze od strane kolega političara, koji na taj način pravdaju i manju zastupljenost žena na kandidatskim listama. Dolazak žena na poziciju lidera političkih partija, naročito onih vodećih koje imaju najveći uticaj na politiku naše zemlje bi bila odlična mjera za promovisanje i podržavanje žena u njihovom političkom djelovanju.

1. Naveli ste da je ženama potrebno dati podršku prije nego se pojave na političkoj sceni.Na kakvu vrstu podrške ste mislili?Smatrate li da je to diskriminirajuće u odnosu na muškarce koji tek žele "uploviti" u politiku?Da li je u tom slučaju i njima potrebna podrška?

Podrška je svakom potrebna, naročito u izgradnji svijesti o ravnopravnosti spolova. Emancipacija žena nije dovoljna ako se dešava isključivo sa platforme ženskog djelovanja. Ona mora biti prihvaćena i podržana od strane muškaraca. Političkim kolegama je naročito potrebna edukacija u tom smislu.

Kada govorimo o oblicima podrške, ona može biti pružena na različite načine. Jedan od načina je omogućavanje veće medijske zastupljenosti kako se ne bi više ponavljali zabrinjavajući podaci o zastupljenosti žena u medijima od samo 15 % u kampanji na Općim izborima 2018.godine. Kada govorimo o medijskoj podršci, ona najbolje može biti pružena objektivnim i profesionalnim ophođenjem prema ženama. Također smtramo da se i kolegama političarima treba pružiti podrška objektivnim izvještavanjem, ali i mislimo da se oni u tom pogledu nalaze u boljoj poziciji od koleginica političarki, jer nismo imali prilike nigdje vidjeti tekstove u kojima neko hvali noge predstavnika neke stranke, upoređuje ga sa glumcima, ističe se širina njegovog grudnog koša,boja odela i slično. Primjer medijske diskriminacije žena možemo pronaći i u američkim medijima koji su pratili predsjedničku kampanju Hillary Clinton i postali jasni pokazatelji seksizma i stereotipiziranja koji prevladavaju u političkom novinarstvu.( [CBS](http://www.cbsnews.com/news/hillary-clinton-grandmother-in-chief-2016-presidential-bid/) tako prenosi: "Hillary Clinton: baka na vlasti", [Time](http://time.com/3445666/hillary-clinton-bill-chelsea-charlotte/) nastavlja te piše: "Dobre i loše strane bake predsjednice".) Također možemo navesti i primjer talijanskih medija koji su raspravljali o fizičkom izgledu gradonačelnice Rima, odvjetnice koja se bori protiv korupcije, a zanemiravali su njene političke uspjehe (naslovi*:"Upoznajte lijepu djevojku koja želi biti gradonačelnica Rima" i "Virginia Raggi, nova, prelijepa gradonačelnica Rima")*

Također prepručujemo da se pročita i tekst Mladenke Rakić o medijskoj diskriminaciji žena: *Seksizam je globalni problem, mediji ženama poručuju, niste važne, obične ste lutke.*

Podrška se može pružiti i reformama u političkim programima i strateškim dokumentima koji bi se trebali baviti više segmentom rodne ravnopravnopravnosti, a manje predstavljanjem žena u njihovoj reproduktivnoj ulozi. Na taj način bi se izvršile pozitivne promjene u pogledu stvarne ravnopravnosti žena u političkim krugovima.

1. Da li imate konkretan primjer ili podatak o tome da,kako ste i sami naveli,žene iz jedne partije ne podržavaju žene iz druge partije zbog straha od otkaza?

Kada govorimo o strahu od „otkaza“ i ne podržavanju žena, tada mislimo na strah od sankcija koje mogu biti primjenjene prema članicama određenih političkih partija zbog podržavanja stavova političarki iz drugih političkih partija koji se razlikuju od vlasititih stavova. Ovo možemo posmatrati u kontekstu unutarstranačke discipline koja podrazumijeva da se članovi moraju pridržavati ideja koje promovira određena politička partija. Problem sa kojim se suočavaju žene u politici, naročito pripadnice desničarskih stranaka koje izražavaju konzervatnije stavove, jeste što često iznose stavove svojih kolega političara kao svoje, a to ne mora uvijek značiti da se iskreno zalažu za iste. Ruža Tomašić, dopredsjednica radikalne i konzervativne političke stranke Hrvatske konzervativne stranke (HKS), je zastupala stav da Hrvatska ne treba ratificirati Istanbulsku kovenciju kojom se promiče zaštita žena i sprječava nasilje prema njima. Pozivajući Hrvatsku da ne ratificira Istanbulsku konvenciju, dopredsjednica HKS ne samo da nije pružila podršku ženama iz drugih političkih partija, već i svim ženama u Hrvatskoj, uskraćujući im na taj način pravo na zaštitu od nasilja i pravo na zaštitu tjelesnog i psihičkog integriteta. Također, ni bivša predsjednica Hrvatske Kolinda Grabar Kitatrović u svome političkom programu kojeg je predstavila na predsjedničkim izborima 2015.godine i 2019.godine nije istakla važnost veće političke participacije žena i stvarne rodne i političke ravnopravnosti. Podsjećamo da bivša predsjednica dolazi iz desničarske stranke koja zastupa konzervativniju ideologiju koju je iznijela u svome programu, jer se to očekuje od osobe koja dolazi is stranke tog spektra, ali ne možemo zasigurno tvrditi da je predsjednica istinski podržavala stavove njezinih kolega iz HDZ-a.

1. Kako statističke podatke o nasilju nad ženama povezujete s tezom koju afirmišete?

Zabrinjavajući statistički podaci o nasilju nad ženama pokazuju kakav odnos prema ženama vlada u savremenom društvu. Ovi podaci ukazuju na neefikanost Zakona o zabrani diskriminacije i Zakona o sprječavanju nasilja u porodici, za koje smatramo naravno da su neophodni u zakonodavstvu. Statistika o velikom broju ubijenih žena i žena koje doživljavaju neki oblik nasilja, nažalost ide u korist našem stavu da društvo još uvek diskriminiše žene,ne smatra ih jednako vrijednim članovima zajednice. Odnos prema ženama u politici predstavlja sastavni dio odnosa prema ženama u društvu općenito, te se isti ne može posmatrati odvojeno od odnosa prema ženama u drugim sferama društva, jer takvi odnosi utiču bitno na to kakvi će biti oni u politici. Nasilje i diskriminacija prema ženama su također prisutni u sferi politike.

Možemo navesti primjer ministra odbrane u vladi Republike Srbije, Bratislava Gašića i njegove sporne izjave „Što volim novinarke koje ovako lako kleknu“ .Takođe tu je i slučaj Jutke, ministra opštine Brus, koji je seksualno zlostavljao svoju sekretaricu Mariju Lukić, koja ga je tužila, nakon čega se javilo još šest žena koje su ga optužile za isti zločin. Nakon izlaska u javnost, Marija je bila „na stubu srama“putem medija i društvenih mreža, iako je ona žrtva, ali je žena i sekretarica što je „dovoljan razlog da sve bude njena krivica.“ Nakon toga su feministkinje širom Srbije i regiona pokrenule akciju „Pravda za Mariju Lukić“.

Možemo navesti i slučaj političarke Sande Rašković Ivić, koja je i pored izuzetne karijere, kao višegodišnja članica stranke, izabrana za liderku tek nakon odlaska višegodišnjeg lidera te stranke i njegovog kraha na izborima,međutim i pored sjajne biografije ona navodi da je mnogo puta bila vrijeđana od strane političara, samo zato što je žena, ukazujući na problem verbalnog nasilja u politici.

„U srpskom društvu ženama se ne prašta ništa. Izložene su najgoroj vrsti poniženja i uvreda, bilo vezano za spoljni izgled, bilo seksualno ili vezano za njihovu inteligenciju, u mnogo većoj meri nego što su to muškarci. Mogu da kažem iz vlastitog iskustva da sam mnogo puta bila vređana od strane mnogih političara samo zato što sam žena, dok sam s druge strane kao bivša predsednica DSS-a doživela da budem smenejna i izbačena iz stranke jer je beskrajno lako tako nešto uraditi jednoj ženi.“ Sandra Rašković Ivić.

Više o tome:

<http://rs.n1info.com/Vesti/a115681/Gasic-Volim-novinarke-koje-ovako-lako-kleknu.html>

<https://www.bbc.com/serbian/lat/srbija-51781858>

<https://onenastupaju.hr/2017/07/09/seksizam-je-globalni-problem-mediji-zenama-porucuju-niste-vazne-obicne-ste-lutke/>

<https://rs.sputniknews.com/analize/201612201109316319-srpske-politicarke-zene1-/>

1. Da li ste možda primjetile da žene u našoj državi, odnosi se na postotak koji se bavi politikom, nisu pokazale toliku tendenciju da budu lideri političkih stranaka ili na nekim visokim vodećim pozicijama, iako im to nije zabranjeno naravno? Također, žene koje imaju tendenciju za tim, ažurne su, aktivno se bave politikom, štite stavove građana i čine toliko dobro za državu da ne mogu proći nezapaženo, koji je vaš stav o tome da se onda one kandidiraju kao nezavisni kandidati te na taj način pokušaju ostvariti svoj “cilj”?

Kroz svoj rad smo isticale važnost većeg političkog aktivizma žena kako bi se omogućio njihov napredak u političkom sferi. To se najbolje pokazalo u Švedskoj gdje su žene u parlamentu zatupljene preko 45 % i gdje društvo ima drugačije, liberalnije poglede prema ženama u politici. Predstavnice vodećih političkih stranaka u Bosni i Hercegovini su se prema istraživanju *Infohouse* složile da je važno da političke stranke podržavaju i promovišu žene u njihovom političkom djelovanju, dijeleći također i nezadovoljstvo stavovima da žene nemaju tendenciju da budu lideri, te da se smatraju dovoljno nezainteresiranim da budu na rukovodećim funkcijama. U nastavku ćemo citirati političku analitičarku Tanju Topić:

“Mi smo jedno patrijahalno društvo u kojem su uloge jasno podijeljene. Tako je i u političkom svijetu..Žene se u politici doživljavaju kao dekor, a ne kao one koje donose važne odluke. Žene na vodećim pozicijama ne nalazimo ni u podmaltku političkih partija. Imamo još jako puno posla da razbijem sve te stereotipe o ulogama žena u politici”

Politički analitičar Nebojša Tojagić smatra da je za to što partije nemaju predsjednice kriv i naš mentalitet, koji često zahtjeva muški autoritet.

“Muškarci smatraju da tu harizmu koju političari treba da ima, mogu imati samo oni. Tako da, definitivno, ako izuzmete nekoliko primjera kod nas, uspješne žene u politici mogu se nabrojati na prste jedne ruke i to samo u pojedinim političkim strankama” – objasnio je on.

Spomenuti politički analitičari ukazuju na to da je društvo još uvijek izuzetno patrijarhalno sa brojnim stereopima po pitanju političko liderstva žena i da kako Topić kaže “imamo još puno posla da razbijemo te stereotipe.”

“To razbijanje” stereotipa je važno uvesti i u obrazovni sistem, gdje se malo govori o rodnoj ravnopravosti i o važnosti političke participacije žena. Stoga je veoma važno uvesti politiku rodnog osvještavanja u obrazovni sistem naše zemlje.

Važnost uvođenja politike rodnog osvještavanja u obrazovanju je prepoznalo i Vijeće Evrope, čije je odbor ministara donijelo preporuku pod nazivom *Rodno osvještena politika u obrazovanju.* Više o tome: <https://rm.coe.int/1680595b30>

Važnost rodno inkluzivnog obrazovanja na različitim uzrasnim nivoima djece i mladih ima nekoliko aspekata koji su na sažet način iznijeti u dokumentu *Rodna ravnopravnost u obrazovanju i kroz obrazovanje (INEE, 2010).* Rodno inkluzivno obrazovanje doprinosi poštovanju razlika zasnovanih na rodu kao integralnom djelu identiteta učenika/ca, a takođe doprinosi i prepoznavanju obrazovanja kao bitnog elementa šire strategije za unapređenje rodne ravnopravnosti u društvu i smanjenje rodno zasnovane diskriminacije i nasilja u školama i široj društvenoj zajednici.

Sticanje mandata od strane političarke kao nezavisne kandidatkinje koja se istakla u svome političkom djelovanju smatramo velikim napretkom u svijetu politike. U velikoj većini višestranačkih parlamentarnih demokratija se prema propisima ustava i zakona svako može kandidirati, međutim stvarnu mogućnost da budu izabrani imaju gotovo isključivo kandidati koje su istaknule ili podržale političke stranke. Situacija u BiH je takva da političke stranke i njezini kandidati u našoj zemlji imaju prednost pred nezavisnim kandidatima u političkom upravljanju, što se ogleda u sticanju više mandata u odnosu na nezavisne kandidate. Zato je važno sprovoditi mjere kojima se poboljašava odnos političkih stranaka prema ženama političarkama kroz isticanje i podržavanje članica partije, baš zbog toga što uglavnom stranački kandidati stiču mandate.